SISB บวก 5% วิ่งรับเปิดเรียนปกติ 1 ก.พ. โบรกฯ แนะเป้า 12 บ. ลุ้นไตรมาส 4 ฟื้นตัวเด่น
SISB บวกเกือบ 5% วิ่งรับเปิดเรียนปกติ 1 ก.พ. โบรกฯ แนะเป้า 12 บ. ลุ้นไตรมาส 4 ฟื้นตัวเด่น ล่าสุดอยู่ที่ 9.10 บ. บวก 0.45 บ. หรือ 5.20% มูลค่าซื้อขาย 28.32 ลบ.
SISB บวกเกือบ 5% วิ่งรับเปิดเรียนปกติ 1 ก.พ. โบรกฯ แนะเป้า 12 บ. ลุ้นไตรมาส 4 ฟื้นตัวเด่น ล่าสุดอยู่ที่ 9.10 บ. บวก 0.45 บ. หรือ 5.20% มูลค่าซื้อขาย 28.32 ลบ.
28 ม.ค. 2564

ผู้สื่อข่าวรายงานว่า ราคาหุ้น บริษัท เอสไอเอสบี จำกัด (มหาชน) หรือ SISB ล่าสุด ณ เวลา 15.31 น. อยู่ที่ 9.10 บาท บวก 0.45 บาท หรือ 5.20% สูงสุดที่ 9.20 บาท ต่ำสุดที่ 8.60 บาท ด้วยมูลค่าซื้อขาย 28.32 ล้านบาท

โดย บล.ฟินันเซีย ไซรัส ระบุในบทวิเคราะห์ คาดกำไรสุทธิไตรมาส 4/63 ของ SISB เพิ่มขึ้น 101% เมื่อเทียบจากไตรมาสก่อน แต่ลดลง 13% เมื่อเทียบจากปีก่อน จากการเรียนการสอนที่กลับสู่ภาวะปกติและไม่มีค่าใช้จ่ายพิเศษเหมือนในไตรมาส 3/63
ขณะที่แนวโน้มไตรมาส 1/64 แม้ว่าการเรียนจะกลับสู่ออนไลน์อีกครั้งแต่คาดว่ากระทบไม่มากเนื่องจากมีการปรับขึ้นค่าธรรมเนียมฯไปแล้ว และจะฟื้นตัวตั้งแต่ไตรมาส 2/64 และมากขึ้นในไตรมาส 3/64 จากการเปิด Phase ใหม่ที่สาขาธนบุรี รวมถึงปี Campus ใหม่ที่ราชพฤกษ์ในปี 2565 ยังคงราคาเป้าหมาย 12 บาท คงคำแนะนำ ซื้อ
ด้าน นายยิว ฮอค โคว ประธานเจ้าหน้าที่บริหาร SISB กล่าวว่า จากการที่กระทรวงศึกษาธิการ (ศธ.) ประกาศเปิดโรงเรียนนั้นยังต้องรอผ่านที่ประชุมศูนย์บริหารสถานการณ์โควิด-19 (ศบค.) ชุดใหญ่ที่มีนายกรัฐมนตรีนั่งเป็นประธานตัดสินใจ และแนวทางต่าง ๆ ที่จะประกาศออกมาในวันที่ 29 ม.ค. 2564 อีกครั้ง แต่สำหรับจ.สมุทรสาครไม่ได้รับอนุญาตเปิดเรียนเป็นที่แน่นอนแล้ว
ทั้งนี้ ยืนยันว่า SISB จะไม่ได้รับผลกระทบใด ๆ แม้จะมีการสั่งปิดโรงเรียนต่อไป เนื่องจากปัจจุบันมีการเรียนการสอนภาคการศึกษาใหม่ (เทอม 2) ตั้งแต่เมื่อวันที่ 11 ม.ค. 2564 ที่ผ่านมา (ถึงก่อนช่วงสงกรานต์) ก็เป็นการเรียนการสอนผ่านช่องทางออนไลน์อยู่แล้ว
โดยหากมีการเปิดโรงเรียน ทาง SISB ก็พร้อมเปิดสอนปกติในเดือน ก.พ. 2564 ทุกแห่ง ภายใต้ข้อกำหนดจำนวนนักเรียนไม่เกิน 20-25 คนต่อห้อง ซึ่งปกติแล้วโรงเรียนเอกชนเด็กเล็กมีจำนวนไม่เกิน 20 คนต่อห้อง เด็กประถม 25 คนต่อห้อง และเด็กโต 30 คนต่อห้อง ซึ่งโรงเรียน SISB มีไม่ถึง 30 คนต่อห้องอยู่แล้ว  นอกจากนี้อาจส่งผลดีต่อนักเรียนที่ขอเลื่อนไปเทอม 3 มาเรียนเทอม 2 อีกด้วย
ด้านภาพรวมผลการดำเนินงานในไตรมาส 4/2563 จะออกมาดีมาก หรือดีกว่าที่นักวิเคราะห์คาดการณ์แน่นอน โดยบริษัทจะมีการประชุมคณะกรรมการบริษัท (บอร์ด) และประกาศงบวันที่ 25 ก.พ. 2564 นี้ ส่วนการแพร่ระบาดของเชื้อไวรัส COVID-19 ระลอกใหม่จะส่งผลกระทบต่อผลการดำเนินงานในไตรมาส 1/2564 ไม่รุนแรงมากเหมือนกับช่วงปี 2563 เพราะเรียนบนช่องทางออนไลน์  และไม่ได้มีส่วนลดค่าการศึกษาให้กับทางผู้ปกครอง
อนึ่ง นายณัฏฐพล ทีปสุวรรณ รัฐมนตรีว่าการกระทรวงศึกษาธิการ (ศธ.) เปิดเผยว่า วันที่ 27 ม.ค. 2564  ได้มีประกาศกระทรวงศึกษาธิการ เรื่อง การเปิดการเรียนการสอนของสถานศึกษาในสังกัดและในกำกับของกระทรวงศึกษาธิการ โดยขณะนี้สถานการณ์ COVID-19 ในประเทศไทยดีขึ้นตามลำดับจึงออกประกาศดังนี้ 1. ให้สถานศึกษาทุกแห่งของรัฐและเอกชนทั้งในระบบและนอกระบบซึ่งอยู่ในสังกัดและในกำกับของกระทรวงศึกษาธิการเปิดการเรียนการสอนตามปกติ ตั้งแต่วันที่ 1 ก.พ. 2561 เป็นต้นไป 2. ให้ปิดการเรียนการสอนใน จ.สมุทรสาครต่อไป และ 3. ในกรุงเทพมหานครและปริมณฑล (นนทบุรี สมุทรปราการ นครปฐม และปทุมธานี) ให้สถานศึกษาเปิดการเรียนการสอนได้
 